CELEX: 32018D0486
Language: bg
Date: 2018-03-19 00:00:00
Title: Решение за изпълнение (EС) 2018/486 на Съвета от 19 март 2018 година за предоставяне на разрешение на Унгария да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност

23.3.2018   
            
            
               BG
            
            
               Официален вестник на Европейския съюз
            
            
               L 81/15
            
         РЕШЕНИЕ ЗА ИЗПЪЛНЕНИЕ (EС) 2018/486 НА СЪВЕТА
   от 19 март 2018 година
   за предоставяне на разрешение на Унгария да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 291, парграф 2 от него,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               Съгласно общото правило, заложено в член 193 от Директива 2006/112/ЕО, лице – платец на данъка върху добавената стойност (ДДС), пред данъчните органи е всяко данъчно задължено лице, което извършва облагаема доставка на стоки или услуги.
            
         
               (2)
            
            
               С цел да се противопостави на измамите с ДДС в сектора на агенциите за временна заетост, през 2014 г. Унгария поиска разрешение да въведе специална мярка за дерогация от член 193 от Директива 2006/112/ЕО, съгласно която при осигуряване на персонал, ангажиран с дейности, различни от обхванатите в член 199, параграф 1, буква а) от посочената директива, за лице — платец на ДДС, да бъде определяно данъчно задълженото лице, на което се предоставя услугата за осигуряване на персонал („механизъм за обратно начисляване“). Разрешението беше дадено по силата на Решение за изпълнение (ЕС) 2015/2349 на Съвета (2), а срокът му на действие изтече на 31 декември 2017 г.
            
         
               (3)
            
            
               С писмо, заведено в Комисията на 26 юни 2017 г., Унгария поиска разрешение да прилага специална мярка за дерогация от член 193 от Директива 2006/112/ЕО, за да определя получателя като лице – платец на ДДС, за услугата за осигуряване на персонал.
            
         
               (4)
            
            
               В съответствие с член 395, параграф 2, втора алинея от Директива 2006/112/ЕО, с писмо от 11 декември 2017 г. Комисията изпрати до другите държави членки отправеното от Унгария искане. С писмо от 12 декември 2017 г. Комисията уведоми Унгария, че разполага с цялата информация, необходима за разглеждане на искането.
            
         
               (5)
            
            
               По предоставена от Унгария информация редица търговци в сектора на агенциите за временна заетост участват в дейности с цел измама, като предоставят услуги, без да заплащат приложимото ДДС на данъчните органи. Тъй като този вид дейност не изисква непременно значителни входящи ресурси или инвестиции, полученият от тези агенции ДДС е често доста по-голям от подлежащия на приспадане ДДС, който те са платили на своите доставчици. Някои от тези агенции, често разполагащи с малко или никакви активи, впоследствие изчезват само след няколко месеца, което прави събирането на неплатения ДДС трудно или невъзможно.
            
         
               (6)
            
            
               В такива случаи дерогацията би позволила за лице — платец на ДДС, да се определи получателят на такива услуги и така би премахнала възможността за използване на тази форма на отклонение от данъчно облагане. Унгария подаде информация, че след въвеждането на механизма за обратно начисляване по отношение на осигуряването на персонал в Унгария броят на агенциите за заетост е намалял, което свидетелства за прочистването на пазара. Според Унгария механизмът за обратно начисляване се е доказал като целесъобразен и ефективен инструмент за борба с незаконосъобразните практики в сектора на агенциите за временна заетост.
            
         
               (7)
            
            
               По предоставена от Унгария информация е въведен значителен брой мерки за борба срещу измамите с ДДС, като страната планира и други мерки за борба с измамите, насочени конкретно към агенциите за временна заетост. Въпреки посочените мерки Унгария е на мнение, че за да се намалят допълнително нанесените върху сектора щети, предпазният механизъм за обратно начисляване следва да продължи да се прилага.
            
         
               (8)
            
            
               В редица ситуации, свързани с услугата за осигуряване на персонал, които са изброени в член 199, параграф 1, буква а) от Директива 2006/112/ЕО, вече е възможно за лице – платец на ДДС, да се определя получателят. Поради това, за да се предотврати отклонението от данъчно облагане, на Унгария следва да бъде разрешено да прилага механизма за обратно начисляване към аспектите на услугата за осигуряване на персонал, които все още не са обхванати от Директива 2006/112/ЕО.
            
         
               (9)
            
            
               Дерогацията следва да се предостави за ограничен срок и поради това следва да изтече на 31 декември 2020 г.
            
         
               (10)
            
            
               С цел да се гарантира постигането на целите, преследвани с мярката, включително за да се гарантира непрекъснато прилагане на предходна разрешена дерогация, както и да се предостави правна сигурност по отношение на облагаемия период, уместно е настоящото решение да се прилага считано от 1 януари 2018 г. Тъй като Унгария поиска удължаване на срока на действие на разрешението на 26 юни 2017 г. и продължи да прилага правния режим, установен в националното й право въз основа на предходна разрешена дерогация, считано от 1 януари 2018 г., правните очаквания на засегнатите лица са надлежно отчетени.
            
         
               (11)
            
            
               Мерките, които предстои да бъдат приети от Унгария, следва да преустановят измамите в засегнатия сектор и съответно не би следвало да има нужда от допълнителна дерогация от член 193 от Директива 2006/112/ЕО, що се отнася до осигуряването на персонал.
            
         
               (12)
            
            
               Дерогацията няма неблагоприятно въздействие върху собствените ресурси на Съюза, формирани от ДДС,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО на Унгария се разрешава да определи за лице — платец на ДДС, данъчно задълженото лице, на което се предоставя услугата за осигуряване на персонал, ангажиран с дейности, различни от обхванатите в член 199, параграф 1, буква а) от Директива 2006/112/ЕО.
   Член 2
   Настоящото решение поражда действие в деня на нотифицирането му.
   Прилага се от 1 януари 2018 г. до 31 декември 2020 г.
   Член 3
   Адресат на настоящото решение е Унгария.
   
      Съставено в Брюксел на 19 март 2018 година.
      
         
            За Съвета
         
         
            Председател
         
         Р. ПОРОЖАНОВ
      
   
   
      (1)  ОВ L 347, 11.12.2006 г., стр. 1.
   
      (2)  Решение за изпълнение (ЕС) 2015/2349 на Съвета от 10 декември 2015 г. за даване на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 53).